
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr. 10/2006 privind unele măsuri derogatorii de la Legea datoriei publice nr. 313/2004, cu care comisia noastră a fost sesizată în fond cu adresa Biroului Permanent nr. PL.X 188  din 22 martie 2006 .
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea Ordonanţei de urgenţă
a Guvernului nr. 10/2006 privind unele măsuri derogatorii
de la Legea datoriei publice nr. 313/2004
Cu adresa nr. PL.X 188 din 22 martie 2006, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege  pentru aprobarea Ordonanţei de urgenţă a Guvernului nr. 10/2006 privind unele măsuri derogatorii de la Legea datoriei publice nr. 313/2004.
La întocmirea raportului s-au avut în vedere avizele favorabile ale Consiliului Legislativ, Comisiei pentru administraţie publice, amenajarea teritoriului şi echilibru ecologic, Comisiei pentru industrii şi servicii şi Comisiei juridice, de disciplină şi imunităţi.
Prezentul proiect de Lege are ca obiect reglementarea unor măsuri derogatorii de la Legea datoriei publice nr. 313/2004, prin autorizarea Guvernului de a garanta prin Ministerul Finanţelor Publice, împrumuturile interne contractate de operatorii economici producători de energie termică din subordinea autorităţilor administraţiei publice locale.
Derogarea este necesară, pe de o parte, datorită faptului că situaţia dificilă a centralelor termice şi electrice de termoficare nu permite rambursarea din surse proprii a împrumuturilor contractate de la băncile comerciale pentru finanţarea Programului de iarnă pentru perioada octombrie 2005 – martie 2006 aprobat prin Hotărârea Guvernului nr. 763/2005, cu modificările şi completările ulterioare, iar, pe de altă parte, derogarea este necesară pentru punerea în aplicare a Hotărârii Guvernului nr. 763/2005 care acoperă creşterea preţurilor la combustibili.

Emiterea garanţiilor de stat de către Ministerul Finanţelor Publice este condiţionată de obţinerea deciziei de autorizare transmisă de Consiliul Concurenţei.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor  doamna Mitre Liliana – director general adjunct în cadrul Ministerului Finanţelor Publice.
La lucrările comisiei au participat 23 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 16 martie 2006.

Potrivit prevederilor art. 75 din Constituţia României, republicată şi ale art. 92 din Regulamentul Camerei Deputaţilor, republicat Camera Deputaţilor este Cameră decizională.
In urma dezbaterii proiectului de Lege pentru aprobarea Ordonanţei de urgenţă a Guvernului nr. 10/2006 privind unele măsuri derogatorii de la Legea datoriei publice nr. 313/2004, în şedinţa din data de 12 aprilie 2006 , comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:
             Ene Giorgiana

